**PRACOVNÝ LIST pre birmovancov**

4.5. I. Boží príkaz

**Doplň chýbajúce slová**

1. Boh ťa veľmi miluje. Aj od teba očakáva, že ho budeš milovať: „*Milovať budeš Pána, svojho Boha, celým svojim .............., celou svojou ............ a celou svojou* ***...............****!*“ (Mt 22,37)
2. Náš morálny život má svoj prameň vo ................... v Boha, ktorý nám zjavuje svoju lásku. (KKC 2087)
3. Povery, ateizmus, ezoterika, veštenie sú ..................... proti prvému Božiemu prikázaniu a ničia tvoj vzťah s Bohom. Tieto praktiky majú túžbu mať kontrolu nad časom, nad dejinami, tvoj život a životy druhých ľudí.
4. Tvoja prítomnosť aj budúcnosť však patrí do rúk ............... a jeho Prozreteľnosti.
5. Boh môže zjaviť budúcnosť svojim .................... alebo iným ľuďom, ktorí žijú svätý život s Bohom. Napr. p. Pio, pápeži.
6. ........................... je zneuctenie Boha alebo znesvätenie niečoho posvätného.
7. Tetovanie, nosenie znakov a symbolov hovoria o tom, čo ................... . Sväteniny ................... rozličné situácie života.

**Zamyslenie**

Boh očakáva, že mu dáš celú svoju vieru, nádej a všetky sily vložíš do lásky k nemu. Čo všetko ničí vzťah s Bohom? Aké modly? povera, modloslužba, veštenie a mágia, horoskopy a iných okultné praktiky. Ako sa dá oslobodiť od falošných Bohov? Je niečo, čoho sa nevieš vzdať? Čo je to, čo „musíš za každú cenu mať“? Čo ťa robí neslobodným, čo ťa zotročuje? Nemusíš o tom hovoriť, napíš si to a modlitbou odovzdaj Bohu.

Ak niekoho ľúbiš, netúžiš mu ubližovať, robiť zle. Naopak, chceš, aby mu bolo dobre, chrániš ho. Boh robí pre teba to isté. Čo ubližuje Bohu? Čo je to svätokrádež? Ako sa prejavuje?

Sv. otec vraví mladým: Zamiluj sa! (alebo dovoľ, aby si sa zamiloval), pretože „nič nemôže byť dôležitejšie, ako stretnúť Boha, čiže zamilovať sa do neho definitívnym a absolútnym spôsobom. To, do čoho sa zamiluješ, ovládne tvoju predstavivosť a všetko ovplyvní. Rozhodne o tom, čo ti pomôže ráno vstať z postele, čo budeš robiť večer, ako budeš tráviť víkendy, čo budeš čítať, koho spoznáš, čo ti zlomí srdce a čo ťa naplní radosťou a vďačnosťou. Zamiluj sa! Vytrvaj v láske a všetko bude iné. (CHV 132) – tam, kde je tvoj poklad tam je aj tvoje srdce – je ťažké sa zamilovať. Obdobie zamilovania pozýva k poznávaniu sveta toho druhého ... toho, čo prežíva, jeho záľub, okruhu priateľov, rodiny, hodnôt... v čase zaľúbenia je to tak spontánne a samozrejmé, že človek má silnú túžbu nasledovať zamilovaného, všetko s ním zdieľať. Ako sa dá zamilovať do Ježiša?

Byť na prvom mieste veľmi veľa znamená. Je to výzva usporiadať si hodnoty, priority. Boh k tomu pozýva každého človeka. Pozýva aj teba. Ako môžeš „vyznať lásku“ Bohu a vzdať Mu úctu počas dňa? Napíš.

Pre Boha má každý z nás nesmiernu cenu. Tajomstvo, ktoré vieme rozumom ťažko pochopiť je, že každý človek je u neho na prvom mieste. Aj Ty. Napíš, ako sa prejavuje Božia láska a úcta voči tebe.

Mnohí ľudia sa dnes zo zdravotných dôvodov venujú ezoterike, joge. Navštevujú kurzy meditácií. Používanie týchto techník má svoje riziká, hoci ich používanie sa zdá byť neškodné. O aké riziká ide?

Tetovanie, nosenie znakov, symbolov, tvoj výzor – to všetko odzrkadľuje to, čo vyznávaš. Vonkajší imidž o tebe veľa hovorí. Čo znamenajú symboly, znaky ktoré nosíš? Prečo ich nosíš? Čo sa ti na nich páči? Napíš, aké sú náboženské symboly, ktoré môžeš nosiť dennodenne so sebou.

Ak máš niekoho rád, nosíš pri sebe jeho fotku, nejakú vec, ktorú ti daroval. Aj my máme takúto možnosť. Máš pri sebe nejakú posvätenú vec? Čo znamená posvätená vec? Ktoré veci môžeme posväcovať? Kto ich posväcuje? Prečo je dobré ich nosiť?

**Modlitba**

„Nech je velebené meno Pánovo odteraz až naveky.“ (Ž 113,2) Amen.

 **Aktivita**

- ak si sa niekedy zúčastnil vyvolávania duchov alebo veštenia, vyznaj to na najbližšej

 spovedi

- daj si nejaký náboženský symbol do svojej izby

**Chýbajúce slová:** 1.srdcom, dušou, mysľou; 2. viere; 3. hriechmi; 4. Boha; 5. prorokom; 6. Svätokrádež; 7. vyznávaš, posväcujú;